U-I-221/11
Natisni
Opravilna št.:
U-I-221/11
Datum odločitve:
17. 2. 2012
ECLI:
ECLI:SI:USRS:2012:U.I.221.11
Akt:
Zakon o volitvah v državni zbor (Uradni list RS, št. 109/06 – uradno prečiščeno besedilo) (ZVDZ), 52. čl.
Izrek:
Pobuda za začetek postopka za oceno ustavnosti 52. člena Zakona o volitvah v državni zbor (Uradni list RS, št. 109/06 – uradno prečiščeno besedilo) se zavrne.
Evidenčni stavek:
Ustavno sodišče pobudo za začetek postopka za oceno ustavnosti zavrne, če od odločitve ni pričakovati rešitve pomembnega ustavnopravnega vprašanja.
Geslo:
1.5.51.1.5.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena - Ker je bilo o zadevi že odločeno, pa ni novih argumentov.
Pravna podlaga:
Člen 26.2, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Jožef Jarh, Ljubljana
Datum vloge:
19. 10. 2011
Vrsta odločitve:
sklep
Vrsta rešitve:
zavrnitev
Dokument:
US29676
Dokument v PDF obliki:
U-I-221-11.pdf
149 KB
Prenesite datoteko
U-I-221/11-4
17. 2. 2012
SKLEP
Ustavno sodišče je v postopku za preizkus pobude Jožefa Jarha, Ljubljana, na seji 17. februarja 2012
sklenilo:
Pobuda za začetek postopka za oceno ustavnosti 52. člena Zakona o volitvah v državni zbor (Uradni list RS, št. 109/06 – uradno prečiščeno besedilo) se zavrne.
OBRAZLOŽITEV
1. Pobudnik izpodbija v izreku navedeno določbo Zakona o volitvah v državni zbor (ZVDZ), ki določa, da če dvoje ali več političnih strank vloži skupno listo kandidatov, mora biti iz imena skupne liste razvidno, da gre za skupno listo dveh ali več političnih strank. Pobudnik ne zatrjuje neskladja te določbe s konkretnimi določbami Ustave, temveč navaja le, da izpodbijana določba krši človekovo pravico do svobodne izbire imena kandidatne liste, kadar dvoje ali več političnih strank na podlagi koalicijskega sporazuma vloži skupno listo kandidatov. Zatrjuje tudi, da izpodbijana zakonska ureditev v nasprotju s Konvencijo o varstvu človekovih pravic in temeljnih svoboščin (Uradni list RS, št. 33/94, MP, št. 7/94 – EKČP) omejuje svobodno politično delovanje in združevanje ter onemogoča politično konkurenco.
2. Po drugem odstavku 26. člena Zakona o Ustavnem sodišču (Uradni list RS, št. 64/07 – uradno prečiščeno besedilo – v nadaljevanju ZUstS) Ustavno sodišče pobudo zavrne, če od odločitve ni pričakovati rešitve pomembnega pravnega vprašanja. Ko gre za oceno ustavnosti zakona oziroma za oceno ustavnosti ali zakonitosti podzakonskega predpisa, Ustavno sodišče torej sprejme pobudo za začetek postopka le tedaj, če bo lahko na njeni podlagi odločilo o pomembnem ustavnopravnem vprašanju. Po oceni Ustavnega sodišča pobuda ne odpira pomembnih ustavnopravnih vprašanj, zato jo je Ustavno sodišče zavrnilo.
3. Zaradi navedene odločitve se Ustavno sodišče ni opredeljevalo do vprašanja, ali so izpolnjene procesne predpostavke za obravnavo pobude.
4. Ustavno sodišče je sprejelo ta sklep na podlagi drugega odstavka 26. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik